stanford-oval/wikipedia huggingface dataset:
Merzifonlu Kara Mustafa pašša
Ura ennen suurvisiiriyttä > Suhteet sulttaaniin lähenevät

Kara Mustafa ei ottanut osaa Fazıl Ahmetin sotaretkiin Unkarissa, vaan hänet nimitettiin kaymakamin virkaan. Kaymakam toimi samanaikaisesti sekä asevoimien ja sulttaanin välisenä yhteysupseerina että yhtenä sulttaanin neuvonantajista ja virallisista edustajista, joten tässä tehtävässä Kara Mustafa pystyi kasvattamaan vaikutusvaltaansa sekä valtionhallinnossa että suoraan suhteessa sulttaaniin. Hän toimi myös lyhyesti seremoniallisena amiraalina ennen kuin hänet nimitettiin uudelleen suuramiraaliksi. Länsimaisten tarkkailijoiden mukaan hän tavoitteli jo tuolloin suurvisiirin virkaa Köprülü Fazıl Ahmet paššalta ja onnistui pääsemään sulttaani Mehmed IV:n suosioon, sillä tämä nimitti hänet useamman kerran kaymakamiksi.
Kara Mustafa erotettiin amiraalinvirastaan helmikuussa 1666, mutta hänelle annettiin korvauksena hallinnon uudelleenjärjestelyssä luotu toisen visiirin virka. Hänen kilpailijansa Mustafa Agha onnistui kuitenkin nousemaan hänen edelleen, jolloin Kara Mustafa alennettiin kolmanneksi visiiriksi. Keväällä 1668 hän seurasi sulttaania Kreetalle tarkkailemaan Iraklionin piiritystä, joka oli ollut käynnissä jo 20 vuotta.[lähde? ] He tekivät useita metsästysretkiä Tessaliaan, ja yhdellä näistä Kara Mustafa saattoi esittää sulttaanille uutiset voittoon päättyneestä piirityksestä. Seuranneen rauhan jakson aikana 1669–1672 hän kuitenkin pysyi kolmannen visiirin arvossaan.
Ura ennen suurvisiiriyttä > Sota Puolaa vastaan

Vuonna 1672 syttyi sota Puolaa vastaan. Vaikka Kara Mustafa oli edellisen kerran johtanut armeijoita kentällä lähes 15 vuotta aiemmin, niin hän menestyi hyvin sotilasjohtajana. Hän oli mukana H’otynin piirityksessä ja johti armeijan oikeaa sivustaa Kamjanets-Podilskyin piiritykseen johtaneessa taistelussa. Hän johti turkkilaisarmeijaa myös Butšatšin valtaukseen päättyneessä operaatiossa. Ansioidensa vuoksi hänet nimitettiin yhdeksi sodan päättäneen rauhansopimuksen pääneuvottelijoista, ja hän sopi Podolian liittämisestä Osmanien valtakuntaan sekä Länsi-Ukrainan siirtämisestä osmanien protektoraatiksi.
Suurvisiirinä

Ukrainasta palattuaan Kara Mustafa sai toiseksi vaimokseen sulttaanin tyttären Küçük Sultanin. Suurvisiiri Fazıl Ahmet pašša oli sairastunut vakavasti ja Kara Mustafa nimitettiin hänen viransijaisekseen heinäkuussa 1676. Suurvisiiri kuoli matkatessaan Çorlun ja Karistiranin väliä, ja Kara Mustafa nimitettiin uudeksi suurvisiiriksi 3. marraskuuta 1676.
Kara Mustafaa on kuvattu hyvin ahneeksi suurvisiiriksi. Morosini de Alvisen aikalaiskuvauksen mukaan hänen hallintonsa oli tutto venale, crudele e ingiusto, ”pelkkää korruptiota, julmuutta ja epäoikeudenmukaisuutta”. Samanlaisen kuvauksen antoi Giacomo Querini Venetsian signorialle. Querinin mukaan Kara Mustafa oli ”rohkea, väkivaltainen, ylimielinen ja ankara”. Tosin pitkäksi aikaa viimeiseksi jäänyt Venetsian lähettiläs Giovanbattista Doná näytti tulleen toimeen hyvin Kara Mustafan kanssa.
Kara Mustafan sisäpolitiikka oli luonteeltaan konservatiivista, ja hänen talouspolitiikkansa tähtäsi sotaan valmistautumiseen sekä henkilökohtaisen hyödyn tavoitteluun. Hän palautti muinaisen tavan, jonka mukaan suurvisiiri lähimpinä apulaisineen saattoi viettää keskiviikot tehden ostosretkiä Istanbulin basaarialueilla. Hän oli myös uskonnollisesti konservatiivinen ja pyrki nostattamaan äärimielisyyttä Turkin islamilaisten keskuudessa. Joulukuussa 1680 hän poisti viinin valmistukselle määrätyn veron, koska hänen mukaansa valtion hyötyminen viinin valmistuksesta oli šaria-lain vastaista.
Suurvisiirinä > Ulkopolitiikka

Kara Mustafan ulkopolitiikka oli varsinkin alkuun ajattelematonta. Hän vaikeutti valtioiden välistä yhteydenpitoa rajoittamalla länsimaalaisten suurlähettiläiden tulkkien tapaamisoikeutta suurvisiirin kanssa. Hänen mukaansa tulkit kuuluivat rayahiin eli suureen alempiarvoiseen väestönosaan. Rayahiin kuuluvien asema oli liian vähäinen, jotta sen jäsenet voisivat osallistua korkean tason poliittisiin keskusteluihin. Hänen suhtautumistaan kristittyjen maiden lähettiläisiin on myös kuvattu erittäin ksenofobiseksi, joskin joidenkin länsimaisten aikalaislähteiden mukaan hän oli nopeasti ajatteleva ja toimiva mies, joka osoitti suurta kiinnostusta Euroopan valtioiden sisäisiin oloihin sekä niiden välisiin tapahtumiin ja poliittisiin suhteisiin.
Kara Mustafan ajoittainen kiinnostus länsimaiden politiikkaan saattoi myös johtua hänen ulkopolitiikastaan, jota on kuvailtu opportunistiseksi pyrkimykseksi laajentaa osmanien alueita länteen ja pohjoiseen käyttämällä hyväksi raja-alueiden vasalliruhtinaita, kuten kasakkahetmani Petro Dorošenkoa, Unkarin magnaattia Imre Thökölyä ja Krimin kaani Selim Giray II:ta. Hänen on sanottu olleen politiikassaan sotaisa ja pyrkineen aloittamaan sotia sotimisen ilosta, mutta jotkut ovat nähneet hänen politiikkansa päätavoitteena yrityksen lujittaa osmanihallinnon asemaa usein vaikeasti hallittavilla raja-alueilla.
Lännen tuntemaa närää Kara Mustafaa kohtaan kasvatti sekin seikka, että hänen aikanaan Välimeren etelärannikoilla tukikohtiaan pitäneiden barbareski-merirosvojen toiminta yltyi ja pystyi vaarantamaan entistä suuremman osan Välimeren kauppalaivaliikenteestä.
Suurvisiirinä > Ulkopolitiikka > Laivaston uudistaminen

Kara Mustafa piti yhteyttä barbareskeihin muussakin tarkoituksessa. 1680-luvulle siirryttäessä lähinnä kaleereista muodostunut osmanien laivasto alkoi olla vanhentunut. Ajanmukaisia purjealuksia edustivat vain muutamat eurooppalaisilta vuokratut kauppalaivat. Sen sijaan barbareskit olivat käyttäneet jo vuosia purjealuksia, jotka olivat osoittautuneet kelvollisiksi sota-aluksina. Vuonna 1682 Kara Mustafa pyysi barbareskeilta tietoa heidän käyttämästään alustyypistä ja päätyi palkkaamaan tripolilaisen Misırhoğlu Ibrahim paššan rakentamaan osmaneille ajanmukaisia linjalaivoja. Laivaston uudistaminen käynnistyi tehokkaasti: Istanbulin laivaston vanha kaleeritelakka purettiin ja tilalle nousi uusi purjelaivoille tarkoitettu telakka. Ensimmäinen purjealus laskettiin vesille vielä samana vuonna. Kaksi vuotta myöhemmin laivastolla oli yhteensä kuusi uutta alusta ja lisäksi kymmenen oli rakenteilla.
Suurvisiirinä > Ulkopolitiikka > Sota Venäjää vastaan

Vuosien 1676–1681 aikana hallinnon päähuomio kohdistui Dneprin alueen ongelmiin. Žuravnossa allekirjoitettu sopimus Puolan kanssa oli avannut osmaneille mahdollisuuden kilpailla alueista Ukrainassa, mutta Venäjän-Turkin sota käynnistyi huonosti. Osmanien strategia oli pitkälle puolustusluonteista ja pyrki säilyttämään ne alueet, jotka Puolan kanssa tehdyssä rauhansopimuksessa oli saavutettu. Hetmanni Petro Dorošenkon loikkaaminen Venäjän puolelle johti vuoden 1677 sotaretken epäonnistumiseen. Toisen sotaretken aikana osmanien armeija saavutti joitakin voittoja; se valtasi Tšigirinissä olleen kasakkalinnoituksen sekä pystytti omia linnoituksia Dneprin ja Bugin varrelle. Silti toinen sotaretki jäi pääsääntöisesti tuloksettomaksi kuten myös kolmas, vuoden 1680 sotaretki, jonka jälkeen osmanit solmivat rauhan Venäjän kanssa 1681.
Suurvisiirinä > Ulkopolitiikka > Sota Habsburgeja vastaan

Solmittu rauha vakiinnutti tilanteen pohjoisessa, joten Kara Mustafa saattoi siirtää huomionsa länteen. Konservatiivisella uskonnollisella politiikallaan hän oli saanut tuekseen kiihkomielisiä islamisteja, joiden suosion hän halusi vakiinnuttaa. Alueen valtaaminen kristityiltä sopi tähän tavoitteeseen. Hän alkoi valmistella hyökkäyssotaa Itävaltaa vastaan. Poliittisesti hän tunnusti unkarilaisten tyytymättömyyden Habsburgien monarkiaa kohtaan ja asetti vasallihallitsijaksi Imre Thökölyn. Thököly oli luterilainen protestantti, kuten enemmistö unkarilaisista. Unkarilaiset kokivat Osmanien valtakunnan suhtautumisen luterilaiseen kirkkoon sallivammaksi kuin katolisten Habsburgien, joten he liittyivät tukemaan osmaneita kun Kara Mustafa tarjosi heille apuaan.
Kara Mustafa varusti suuren armeijan ja valitsi sotaretken kohteeksi Itävallan pääkaupungin Wienin. Olosuhteet operaatiolle olivat aluksi suotuisat, mutta voimasuhteet kääntyivät, kun osmanien armeija alkoi piirittää pääkaupunkia. Paavi Innocentius XI onnistui rahoittamaan ja keräämään katolisten maiden sotilaista koostuneen monikansallisen armeijan, jonka johtajaksi tuli Puolan kuningas Juhana III Sobieski. Hän johti armeijan Wieniin ja löi osmaneiden ja unkarilaisten piiritysjoukot syyskuussa 1683 käydyssä Wienin taistelussa.
Suurvisiirinä > Kuolema

Kara Mustafa vetäytyi aluksi Budapestiin kokoamaan armeijansa rippeet. Itävallan joukot marssivat perässä, joten seuraavaksi hän vetäytyi Belgradin edustalle, jonne hän jäi talvehtimaan armeijansa kanssa. Hän loi suunnitelman uudesta Belgradista käynnistyvästä offensiivista seuraavalle vuodelle, mutta tappion kärsineenä alkoi menettää luottamustaan sulttaanin silmissä. Hänen poliittiset vihollisensa ja kilpailijansa pystyivät lisäksi vapaasti vaikuttamaan sulttaaniin, joka päätyi antamaan määräyksen Kara Mustafan teloittamisesta 13. joulukuuta. Edirnestä lähetetyt upseerit teloittivat Merzifonlu Kara Mustafa paššan Belgradissa 25. joulukuuta 1683 kuristamalla. Hänen päänsä kuljetettiin Edirneen, jossa se haudattiin Saridja paššan moskeijaan hänen hautakivensä alle.
Muuta

Vaurastuttuaan Kara Mustafa tuki syntymäkylänsä infrastruktuuria ja perusti sinne muun muassa koulun ja äitinsä muistolle omistamansa moskeijan sekä rakennutti sen keskustaan puhtaan veden kaivon. Hänen Aleppoon perustamansa waqf (hyväntekeväisyyssäätiö) rahoitti lisäksi useita rakennushankkeita yli viidenkymmenen vuoden ajan. Hänen lastenlapsensa perustivat Merzifonlu Kara Mustafa Paşa -hyväntekeväisyyssäätiön, jota hänen jälkeläisensä hoitivat 1970-luvulle saakka.
Yksi Kara Mustafan merkittävistä jälkeläisistä oli hänen tyttärentyttärensä poika suuramiraali Mustafa pašša, jonka Patrona Halilin johtamat kapinalliset surmasivat, vaikka Mustafa pašša oli pelastanut lippulaivallaan aiemmin palvelleen Halilin kahdesti kuolemantuomiolta. Mustafa pašša haudattiin Kara Mustafan haudan läheisyyteen.
Puolan lähettilään Jan Gninskin läksiäisvastaanotto Kara Mustafan luona. Pierre Paul Sevinin maalaus vuodelta 1679.
Wienin taistelu, Martino Altomonten maalaus, 1693-1695.
Merzifonlu Kara Mustafa paššan moskeija Karaköyssä purettiin Istanbulin uudelleenkaavoituksen yhteydessä 1956.
Ben Smith

Ben Smith -nimisiä henkilöitä ovat:
Ben Smith (s. 1946), yhdysvaltalainen jääkiekkovalmentaja
Ben Smith (s. 1988), yhdysvaltalainen jääkiekkoilija
| --- | --- |
: Tämä on täsmennyssivu, joka luettelee monimerkityksisen käsitteen eri merkitykset tai useita eri henkilöitä. Artikkelisivuja, joiden nimessä tai tekstissä lukee ”Ben Smith”, voi hakea sivunnimihaulla, laajalla sivunnimihaulla tai tekstihaulla.
Bazoches

| Bazoches |
| --- | --- |

 Bazoches
 Koordinaatit: 47°22′39″N, 3°47′15″E 
Valtio:  Ranska
Alue:  Burgundi-Franche-Comté
Departementti:  Nièvre
Arrondissementti:  Château-Chinon (Ville)
Pinta-ala:  
 – Kokonaispinta-ala:  14,7 km²
Korkeus:  350 m
Väkiluku (2018):  178 
 – Väestötiheys:  12 as./km²
Kunnan numero:  58023
Infobox OKVirheellinen NIMI-arvo: 
Bazoches on kunta Ranskassa Nièvren departementissa Burgundi-Franche-Comtén alueella. Se sijaitsee noin 47 kilometriä Château-Chinon (Ville):n kaupungista etelään.
Kunnan alueella oleva linna Château de Bazoches on rakennettu vuonna 1180 entisen roomalaisen tukikohdan paikalle. Vuonna 1675 linnan osti ranskalainen piiritystekniikan asiantuntija Vauban voittoisasta Maastrichtin piirityksestä Ludvig XIV:ltä saamillaan palkkiorahoilla. Asettuessaan linnaan Vauban teki siihen useita muutoksia, ja muutti sen sotilasvaruskunnaksi. Linnassa hän teki rakennusteknisiä tutkimuksia, suunnitteli insinööreineen yli kolmensadan rakennuksen ja linnoituksen piirustukset, sekä kehitti hyökkäys- ja puolustusmenetelmiä linnoituksiin. Lisäksi hän kirjoitti linnassa useita kirjoja, kuten kirjan ”La Dime royale” (Kuninkaalliset kymmenykset). Linnan nykyiset omistajat polveutuvat hänen vanhimmasta tyttärestä Charlotte de Vaubanista. Linna on avoinna vieraille.
Saint-Hilairen kirkko on peräisin 1100-luvulta, mutta se rakennettiin kokonaan uudelleen 1500- ja 1600-luvuilla. Barokkityylinen korkea alttari on peräisin Italiasta, ja sen Vauban lahjoitti seurakunnalle vuonna 1690. Vauban kuoli Pariisissa 30. maaliskuuta 1707 ja hänet haudattiin kirkkoon 16. huhtikuuta. Hänen sydämensä haudattiin erikseen kirkon alttarin alle, kuten tuolloin tapana. Noin sata vuotta myöhemmin vuonna 1808 sydän siirrettiin Pariisin Invalidikirkkoon Napoleon I:n käskystä.
Kunta on osa Morvanin luonnonpuistoa (Parc naturel régional du Morvan).
Château de Bazoches
Saint-Hilairen kirkko
Aiheesta muualla

Kuvia tai muita tiedostoja aiheesta Bazoches Wikimedia Commonsissa
Ben Stein

| Ben Stein |
| --- | --- |
 Stein vuonna 2008
Henkilötiedot
Syntynyt: 25. marraskuuta 1944 (ikä 79)  Washington (DC)
Näyttelijä
Aktiivisena:  1970–
Aiheesta muualla
www.benstein.com
IMDb 
Benjamin Jeremy ”Ben” Stein (s. 25. marraskuuta 1944 Washington, Yhdysvallat) on yhdysvaltalainen kirjailija, juristi, näyttelijä sekä poliittisten ja talousasioiden kommentaattori. Hän saavutti aluksi menestystä kirjoittamalla puheita Yhdysvaltain presidenteille Richard Nixonille ja Gerald Fordille. Myöhemmin hän siirtyi viihteeseen, ja hänestä tuli näyttelijä, koomikko ja Emmy-palkittu visailuohjelman juontaja.
Steinin isä oli ekonomisti ja kirjailija Herbert Stein, joka työskenteli Valkoisessa talossa Richard Nixonin aikana.
Käännös suomeksi
Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista. 
Alkuperäinen artikkeli: en:Ben Stein
Jess Roskelley

Jess Fenton Roskelley (13. heinäkuuta 1982 Spokane, Washington, Yhdysvallat – 16. huhtikuuta 2019 Howse Peak, Kanada) oli yhdysvaltalainen vuorikiipeilijä. Roskelley kiipesi Mount Everestin huipulle vuonna 2003. Tuolloin hän oli 20-vuotias ja nuorin maailman korkeimman vuorenhuipun valloittanut ihminen. Roskelley ilmoitettiin kadonneeksi 17. huhtikuuta 2019 hänen ollessaan kiipeämässä Howse Peakin vaativana pidettyä itärinnettä Banffin kansallispuistossa Kanadan Kalliovuorilla. Hänen mukanaan olivat myös itävaltalaiset vuorikiipeilijät David Lama ja Hansjörg Auer. Heidät löydettiin kuolleina.
Asystole

Asystole (engl. Primary Ventricular Standstill tai asystole) on täydellinen sydänpysähdys, jossa sydämessä ei ole ollenkaan mekaanista tai sähköistä toimintaa. Asystole ei yleensä tule itsestään, vaan sitä ennen esiintyy pitkä sykkeetön sähköinen toiminta (PEA) tai kammiovärinä.
EKG-kuvaaja asystolesta. Sydämessä ei ole sähköistä toimintaa.
Oireet

Lyhyen asystolen oireet ovat hetkellinen huimaus ja tajuttomuus. Lyhyt asystole aiheutuu yleensä sinuspysähdyksestä, jolloin sydämen normaali tahdistin (sinussolmuke) lakkaa toimimasta hetkellisesti. Pitkäkestoisemman asystolen oireet ovat samat kuin muissakin sydänpysähdyksen tyypeissä: nopea tajuttomuus, sykkeen puuttuminen ja lopulta elinten ja erityisesti aivojen vaurioituminen hapenpuutteen takia.
Hoito

Asystolessa tärkeä ensihoito on painelu-puhalluselvytys, jotta sydämeen saataisiin aikaan kammiovärinä, joka voitaisiin defibrilloida (kääntää sähköllä) normaaliksi rytmiksi. Painelu-puhalluselvytyksellä saadaan myös aikaan pientä verenkiertoa, jolla potilas saadaan pidettyä hengissä tarpeeksi kauan ambulanssin saapumiseen asti. Toisin kuin yleensä kuvitellaan, asystolea itseään ei voi defibrilloida, koska kaikki sydämen solut ovat jo repolarisoituneet.
Selviytyminen

Sinuspysähdykset eivät yleensä aiheuta komplikaatioita ja potilaat, joilla niitä esiintyy parantuvat täysin tahdistimien avulla. Tapauksissa, joissa tavataan pitkäkestoista asystolea on sitä usein edeltänyt pitkäkestoinen kammiovärinä, jolloin verenkierto on ollut pysähtynyt yli 10 minuuttia, jopa puoli tuntia, jolloin potilaan aivot ovat yleensä pahasti vaurioituneet tai kokonaan kuolleet.
Jamal Crawford

| Jamal Crawford |
| --- | --- |
 Crawford vuonna 2007.
Henkilötiedot
Koko nimi:  Aaron Jamal Crawford
Syntynyt: 20. maaliskuuta 1980 (ikä 44) Seattle, Washington
Kansalaisuus:   Yhdysvallat
Koripalloilija
Pelipaikka:  Takamies
Pituus:  196 cm
Paino:  91 kg
Nyk. joukkue:  Phoenix Suns
Sarja:  NBA
NBA-varaus:  8. varaus 2000 (Cleveland Cavaliers)
Pelaajaura
Yliopistojoukkueet
1999–2000:  Michiganin yliopisto
Seurajoukkueet
2000–2004 2004–2008 2008–2009 2009–2011 2011–2012 2012–2017 2017–2018 2018–:   Chicago Bulls  New York Knicks  Golden State Warriors  Atlanta Hawks  Portland Trail Blazers  Los Angeles Clippers  Minnesota Timberwolves  Phoenix Suns
Aiheesta muualla
www.jamalcrawford.org
Aaron Jamal Crawford (s. 20. maaliskuuta 1980 Seattle, Washington) on yhdysvaltalainen koripalloilija, joka on pelannut NBA:ssa vuodesta 2000 lähtien.
Cleveland Cavaliers varasi takamiehenä pelaavan Crawfordin vuoden 2000 varaustilaisuudessa kahdeksannella vuorolla. Crawford ei jäänyt Cavaliersiin vaan on edustanut useita eri NBA-seuroja. Crawford valittiin NBA:n vuoden kuudenneksi pelaajaksi kausilla 2009–2010, 2013–2014 ja 2015–2016. Hän on ensimmäinen kyseisen palkinnon kolme kertaa voittanut pelaaja. Kaudella 2011–2012 Crawford oli NBA:n tarkin vapaaheittäjä onnistuttuaan 92,7-prosenttisesti.
Aiheesta muualla

Kuvia tai muita tiedostoja aiheesta Jamal Crawford Wikimedia Commonsissa
Aschanska villan

| Aschanska villan |
| --- | --- |
 Aschanska villan kesäkuussa 2005.
Osoite:  Vasagatan 1 / Västra Strandgatan 15
Sijainti:  Uumaja, Ruotsi
Koordinaatit:  63°49′25″N, 20°15′50″E
Rakennustyyppi:  huvila
Valmistumisvuosi:  1906
Suunnittelija:  Ragnar Östberg
Omistaja:  Uumajan kunta
 
Lisää rakennusartikkeleitaArkkitehtuurin teemasivulla
Infobox OKNimi-testi OK: 
Aschanska villan on punainen huvilarakennus Uumajassa, Ruotsissa. Aschanska villanin on suunnitellut arkkitehti Ragnar Östberg ja se valmistui vuonna 1906. Vuodesta 1980 rakennus on ollut kulttuuriperintörakennus.
Rakennus

Huvilan on suunnitellut tukholmalainen arkkitehti Ragnar Östberg, ja se valmistui vuonna 1906 eversti Wilhelm Aschanille, joka johti paikallista rakuunarykmenttiä. Östberg suunnitteli useita Uumajassa olevia rakennuksia, vaikkakin hänet tunnetaan parhaiten Tukholman kaupungintalon rakentamisesta. Nykyään huvilassa on toimistotilaa sekä ravintola.
Puinen huvila on suunniteltu kansallisromanttisella tyylillä, kuten Scharinska villankin, jonka sama arkkitehti rakensi Uumajaan vuotta aiemmin. Huvila on rakennettu kivijalalle ja sokkelille. Huvilassa on yksi kerros sekä ullakko jyrkän harjakaton sisäpuolella.
Östberg rakensi samoihin aikoihin teatteria Uumajaan. Se oli rakennettu kuitenkin puutavarasta ja se paloi vuonna 1913. Aschanska villan on ollut kulttuuriperintörakennus vuodesta 1980 lähtien.
Sisäkuva eversti Wilhelm Aschanin kodista vuonna 1916.
Kuva ulkoa Vasagatanilta vuonna 1916.
Aiheesta muualla

Kuvia tai muita tiedostoja aiheesta Aschanska villan Wikimedia Commonsissa
Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista. 
Alkuperäinen artikkeli: sv:Aschanska villan
Käännös suomeksi
Asteroidi (elokuva)

| Asteroidi> Asteroid |
| --- | --- |

Ohjaaja:  Bradford May
Käsikirjoittaja:   Robbyn Burger  Scott Sturgeon 
Tuottaja:   Phil Margo  Christopher Morgan 
Säveltäjä:  Shirley Walker
Kuvaaja:  Dietrich Lohmann
Leikkaaja:   Bud Hayes  Michael A. Hoey 
Pääosat:   Michael Biehn  Annabella Sciorra 
Valmistustiedot
Valmistusmaa:  Yhdysvallat
Tuotantoyhtiö:  Davis Entertainment Television
Levittäjä:  NBC
Ensi-ilta:  16. helmikuuta 1997
Kesto:  122 minuuttia
Alkuperäiskieli:  englanti
Aiheesta muualla
IMDb 
Infobox OKNimi-testi OK: 
Asteroidi on yhdysvaltalainen television minisarja vuodelta 1997, jonka on tuottanut NBC. Se kuvaa Yhdysvaltain yrityksiä estää asteroidia törmäämästä Maahan.
Juoni

Tähtitieteilijä tohtori Lily McKee (Annabella Sciorra) löytää avaruudesta Maata lähestyvän asteroidin ja lähettää poikansa turvaaan tämän isoisän luokse Dallasiin, ja ottaa yhteyttä Yhdysvaltain hätätilaviraston FEMA:n johtajaan Jack Wallachiin (Michael Biehn). Asteroidi osuu Kansasiin ja muuttaa Kansas Cityn palaviksi raunioiksi, joissa Wallach ja paikalliset palomiehet yrittävät pelastaa uhreja, sillä aikaa McKee havaitsee vielä suuremman asteroidin lähstyvän Maata ja Teksasia.
Näyttelijät

| 0 | 1 | 2 |
| --- | --- | --- |
|  Michael Biehn  | … |  FEMA:n johtaja Jack Wallach   |
|  Annabella Sciorra  | … |  tohtori Lily McKee   |
|  Zachary Charles  | … |  Elliot McKee   |
|  Don Franklin  | … |  Ben Dodd   |
|  Carlos Gómez  | … |  Adam Marquez   |
|  Michael Weatherly  | … |  tohtori Matthew Rogers   |
|  Jensen Daggett  | … |  tohtori Valerie Brennan   |
|  Anthony Zerbe  | … |  tohtori Charles Napier   |
|  Anne-Marie Johnson  | … |  Karen Dodd   |
|  Archie Smith  | … |  hoitokodin mies   |
Lähde:
Aiheesta muualla

Asteroid 1997  Letterboxd . Viitattu 29.9.2023. (englanniksi)
Janne Ordén

| Janne Ordén> Henkilötiedot |
| --- | --- |
Syntynyt: 14. joulukuuta 1983 (ikä 40)
Ammatti:  rap-artisti
Muusikko
Taiteilijanimi:  Janne Ordén, Jannew
Laulukielet:  suomi
Aktiivisena:  2003–
Tyylilajit:  rap
Yhtyeet:  Kymppilinja
Levy-yhtiöt:  Hype Records (2011–2013)    Sony Music Entertainment (2014–)
  [ Muokkaa Wikidatassa ] [ ohje ]  
Janne Waltteri Ordén (s. 14. joulukuuta 1983) on suomalainen rap-artisti, joka on tullut tunnetuksi yhtenä Kymppilinja-yhtyeen jäsenenä.
Ura > Kymppilinja

Aktiivisemman musiikinteon Ordén aloitti päästyään armeijasta vuonna 2003. Ordén liittyi vuonna 2004 Kymppilinja -nimiseen kokoonpanoon. Yhtye julkaisi ensimmäisen albuminsa Kaupunkilapset vuonna 2007. Kymppilinjan toinen studioalbumi Valmistaudu olemaan väärässä julkaistiin elokuussa 2010, jonka suurimmaksi hitiksi nousi single ”Minä”, jolla vierailee myös Mariska. Kappale oli listamenestys ja se äänestettiin The Voicen vuoden viralliseksi kesähitiksi 2010. Kappale on myynyt kultaa sekä platinaa. Yhtye ilmoitti kuitenkin hajoavansa vuonna 2012.
Ura > Sooloura

Kymppilinjan hajottua Ordén siirtyi soolouralle. Hän aloitti työstämään ensimmäistä sooloalbumiaan yhdessä tuottajakaksikko Millionaire Menin kanssa. Albumin tuotantotiimissä olivat myös MGI ja Sakke Aalto. Ordénin ensimmäinen soolosinglensä ”Sadetta ja aurinkoo” julkaistiin 28. toukokuuta 2012. Kappaleella vieraili Jussi Selo. Kesäkuussa 2012 julkaistiin uusi single ”Sopusointu”, jonka oli tarkoitus olla vuonna 2013 julkaistavan albumin toinen single. Ordénin levy-yhtiö Hype Records myytiin 2013 alkuvuodesta Warner Music Finlandille, minkä seurauksena jo valmis sooloalbumi jäi kokonaan julkaisematta. Ordén siirtyi Arttu Wiskarin omistamalle Mökkitie Records -yhtiölle tekemään kokonaan uutta albumia tuotantoryhmänsä kanssa keväällä 2013. Tuotantoryhmään kuuluu myös Kymppilinjasta tuttu Sami Grönroos.  Promosingle ”Vapaapudotus” julkaistiin heinäkuussa 2013. Kappale voitti julkaisuviikolla mm. YleX:n Rytmibarometri -äänestyksen ja oli samalla kanavan Viikon teho -kappale. Ordén siirtyi Sony Music Finlandille helmikuussa 2014. Ensimmäinen virallinen -single "Platinaa" julkaistiin toukokuussa 2014. Kappale on keikkunut julkaisusta asti mm. Radio Suomipopin Poptop-10 listalla. Kappaleen musiikkivideo kuvattiin Espoon Westendissä. Videon ohjasi Ville Juurikkala. Elokuussa 2014 julkaistu "Tuhatta" -single nousi radioiden soittolistoille ja myös ensimmäisellä viikolla Suomen viralliselle latauslistalle sijalle 29. Kappaleessa vierailee englanninkielisellä musiikilla tutuksi tullut Redrama, joka kuitenkin esiintyy kappaleella suomeksi. Kappale on ylittänyt suomessa kultarajan ja on täten Ordénin ensimmäinen soolokultalevy. [lähde? ]
Palkinnot

Universal Music / Mikseri.net: "Greatest Bits 2 Yleisöäänestyksen voittaja" 2008 ("Kymppilinja")
The Voice: "Vuoden virallinen kesähitti" 2010 ("Minä")
Discopress: "Vuoden tulokas" 2010 ("Kymppilinja")
Discopress: "Vuoden diskohitti" 2010 ("Minä")
PAM (Palvelualojen ammattiliitto): "Vuoden pamaus" 2011